Die liefde blom soos madeliefies in Namakwaland in vier nuwe Romanzas! | The Reading List
Die liefde blom soos madeliefies in Namakwaland in vier nuwe Romanzas!
Nuut by LAPA – Hart van kant deur Didi Potgieter, Omdat alles sin maak by jou deur Elsa Winckler, Soeter as fudge deur Lizelle von Wielligh en Madeliefie in Namakwaland deur Nellie Alberts.
Is daar vir hulle 'n toekoms?
Amanda White se loopbaan as ontwerper is op dreef. Sy het al drie Steely Sisters se trourokke ontwerp en sy is self amper verloof. Daar is egter 'n klippie in haar skoen: Clinton Anderson, die hardkoppige veearts wat sy deur die Steely Sisters leer ken het.
Clinton red weggooi-perde omdat hy self 'n weggooi-kind was. Hy soek nie hulp nie, veral nie van 'n beeldskone vrou wat sy kop deurmekaarkrap nie.
Didi Potgieter woon op Potchefstroom. Haar eerste Romanza, Leer my liefhê, verskyn in Januarie 2014 en daarna sien vele ander Romanzas die lig. Met soveel onvertelde stories in haar kop en hart, hoop sy om dit nog lank te kan doen. Didi wen die ROSA Imbali-toekenning met Liefde vir 'n ridder en was al twee keer 'n finalis vir die ATKV-Woordveertjiesprys vir romanse
Omdat alles sin maak by jou deur Elsa Winckler
Renier beweer nog altyd hy is nie van plan om ooit te trou nie. Maar hoe meer tyd hy saam met Christie deurbring, hoe meer besef hy, by haar maak die lewe sin.
'n Oomblik oor die lippe, 'n leeftyd op die heupe.
Sy wil bedank en weggaan maar telkens word haar planne in die wiele gery. Boonop blyk dit hy is ook nie meer dieselfde mens as wat sy hom onthou nie. Dié man dra deesdae sy eie donker rond. Teen haar kop se beterwete, vind haar verraderlike hart dit al hoe moeiliker om aan haar haat vir hom vas te klou.
Maar hy sê hy stel nie daarin belang om haar geneentheid te wen nie, so dalk moet sy hierdie keer vir haar kop eerder as haar hart lusiter.
Met 'n BCom-graad agter haar naam, sou Lizelle von Wielligh nooit kon droom om die pen op te tel en te begin skryf nie, maar toe bring die Here 'n onverwagse draai op haar pad wat haar meer vervuld laat as wat sy ooit kon droom. Deesdae vind sy dit baie meer stimulerend om haar gedagtes kreatief aan te wend, eerder as om syfers op die rekenaar te laat klop. Haar gesin kom altyd eerste in haar lewe. Sy is voltyds betrokke by haar kinders en is bevoorreg om 'n 'gelukkige einde' saam met haar man te leef. As sy nie skryf nie, moet haar hande besig bly met 'n handwerkie.
Hanna maak 'n plan …
Die lewe het nie vir Hanna Dekker wafferse kaarte gedeel nie: Sy moes 'n belowende loopbaan in die stad laat vaar om haar pa op 'n Namakwalandse dorpie te versorg. Boonop los haar kêrel haar soos 'n warm patat op 'n stadium toe sy al trouklokkies hoor. Met haar hart aan skerwe, beur Hanna voort, maar nog ellende lê voor. Op onverklaarbare wyse het sy die onwillige leier van die dorpsgemeenskap geword, 'n gemeenskap wat alles in 'n ontwikkeling gaan verloor … tensy Hanna 'n plan kan maak.
Daniël Barnard, suksesvolle eiendomsontwikkelaar, het groot planne vir 'n gehuggie langs die N7. Daarby gee die Turatara-projek hom ook 'n kans om na sy wortels terug te keer en'n mislukte verhouding te ontsnap. Maar die voshaarmeisie agter die toonbank van Madeliefie, die bakkery, krap sake om. Gaan Daniël se standaardfilosofie – om nie by ontwikkelingslagoffers betrokke te raak nie – hom hierdie keer in die steek laat?
Nellie Alberts is 'n gebore Noord-Kapenaar en het draaie op Stellenbosch en in die onderwys gemaak waarna sy lank 'n naaldwerkbesigheid bedryf het. Sy het op skool gou die dorpsbiblioteek deurgelees en is as koshuiskind dikwels betrap met leesboeke in die studiesaal. Sy woon op 'n plaas in die Voor-Roggeveld met vyf honde, twee katte en hoenders waarvan die getalle wissel – afhangende van die vaalmuishonde se bedrywighede. Sy bly besig met tuinmaak, om te kwilt en naaldwerk, redigeer- en proefleeswerk.
Tags Afrikaans Didi Potgieter Elsa Winckler Hart van kant LAPA LAPA Uitgewers Lizelle von Wielligh Madeliefie in Namakwaland Nellie Alberts New books New releases Omdat alles sin maak by jou Romanza Soeter as fudge